# ṣaḍ-gosvāmy-aṣṭakam

śrī-śrīnivāsācārya-viracitam

kṛṣṇotkīrtana-gāna-nartana-parau premāmṛtāmbho-nidhī

dhīrādhīra-jana-priyau priya-karau nirmatsarau pūjitau |

śrī-caitanya-kṛpā-bharau bhuvi bhuvo bhārāvahantārakau

vande rūpa-sanātanau raghu-yugau śrī-jīva-gopālakau ||1||

nānā-śāstra-vicāraṇaika-nipuṇau sad-dharma-saṁsthāpakau

lokānāṁ hita-kāriṇau tri-bhuvane mānyau śaraṇyākarau |

rādhā-kṛṣṇa-padāravinda-bhajanānandena mattālikau

vande rūpa-sanātanau raghu-yugau śrī-jīva-gopālakau ||2||

śrī-gaurāṅga-guṇānuvarṇana-vidhau śraddhā-samṛddhy-anvitau

pāpottāpa-nikṛntanau tanu-bhṛtāṁ govinda-gānāmṛtaiḥ |

ānandāmbudhi-vardhanaika-nipuṇau kaivalya-nistārakau

vande rūpa-sanātanau raghu-yugau śrī-jīva-gopālakau ||3||

tyaktvā tūrṇam aśeṣa-maṇḍala-pati-śreṇīṁ sadā tuccha vat

bhūtvā dīna-gaṇeśakau karuṇayā kaupīna-kanthāśritau |

gopī-bhāva-rasāmṛtābdhi-laharī-kallola-magnau muhur

vande rūpa-sanātanau raghu-yugau śrī-jīva-gopālakau ||4||

kūjat-kokila-haṁsa-sārasa-gaṇākīrṇe mayūrākule

nānā-ratna-nibaddha-mūla-viṭapa-śrī-yukta-vṛndāvane |

rādhā-kṛṣṇam aharniśaṁ prabhajatau jīvārthadau yau mudā

vande rūpa-sanātanau raghu-yugau śrī-jīva-gopālakau. ||5||

saṅkhyā-pūrvaka-nāma-gāna-natibhiḥ kālāvasānī-kṛtau

nidrāhāra-vihārakādi-vijitau cātyanta-dīnau ca yau |

rādhā-kṛṣṇa-guṇa-smṛter madhurimānandena saṁmohitau

vande rūpa-sanātanau raghu-yugau śrī-jīva-gopālakau. ||6||

rādhā-kuṇḍa-taṭe kalinda-tanayā-tīre ca vaṁśī-vaṭe

premonmāda-vaśād aśeṣa-daśayā grastau pramattau sadā |

gāyantau ca kadā harer guṇa-varaṁ bhāvābhibhūtau mudā

vande rūpa-sanātanau raghu-yugau śrī-jīva-gopālakau. ||7||

he rādhe vraja-devīke ca lalite he nanda-sūno kutaḥ

śrī-govardhana-kalpa-pādapa-tale kālindī-vane kutaḥ |

ghoṣantāv iti sarvato vraja-pure khedair mahā-vihvalau

vande rūpa-sanātanau raghu-yugau śrī-jīva-gopālakau ||8||

iti śrī-śrīnivāsācārya-prabhu-viracitaṁ

śrī-ṣaḍ-gosvāmi-guṇa-leśa-sūcakāṣṭakaṁ

sampūrṇam |